《十月五日集季野家归作》
宋代·程俱

贤愚孰无营，急景信可惜。如何阖庐城，乃有此闲客。

怀安岂初阖，运甓有馀力。相从无何乡，邂逅一日适。

虚窗得朝阳，寒凛作春色。琴书罗棐几，一一净如拭。

画沙见奇踪，落屑非近识。似追永和还，未觉正始隔。

峥嵘衡霍囿，莽苍云梦泽。时华玄低卬，幽鸟共深寂。

谁驱此变幻，戏纳方丈域。惭公倾春酿，浇我忧思积。

岂无车公语，顾匪伯仁匹。长檠蜡华摧，起视霜月白。

酣歌美清夜，拥髻侍通德。参差吐幽妍，凿落滟芳碧。

觥筹不留行，为问此何夕。言归谢主人，五斗安可极。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。